**Dôvodová správa**

# Všeobecná časť

Návrh zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov (ďalej len „návrh zákona“) predkladá do legislatívneho procesu poslanec Národnej rady Slovenskej republiky Peter Kremský.

Cieľom návrhu zákona je ochrana sporiteľov v starobnom dôchodkovom sporení pred škodami spôsobenými Sociálnou poisťovňou pri nezaslaní prostriedkov na účet dôchodkovej správcovskej spoločnosti. Stáva sa totiž, že si sporitelia ex post všimnú, že sa uplynulé mesiace im neboli na sporiaci dôchodkový účet pripísané ich platby, čo má za následok ušlý zisk na hodnote týchto peňazí, ktoré dôchodková správcovská spoločnosť investuje na trhu. Uvedené je spôsobené tým, že mnohí zamestnávatelia si neplnia zákonné povinnosti zaslať včas Sociálnej poisťovni podklady na zistenie správnej sumy poistného na sociálne poistenie (u zamestnávateľov je to mesačný výkaz poistného a príspevkov a u zahraničnej samostatne zárobkovo činnej osoby oprávnenie na podnikanie a zdokladovanie dosiahnutej výšky príjmov z podnikania a základu dane).

V súčasnosti sa môže vyskytovať toto konanie zamestnávateľa až do času, kým mu fiktívny vymeriavací základ a tým aj dlžnú sumu poistného na sociálne poistenie neurčí sama Sociálna poisťovňa. Pri neplnení povinnosti predkladať mesačný výkaz poistného a príspevkov ide takto o stanovenie vymeriavacieho základu priamo zamestnancovi daného zamestnávateľa, ktorý o neplnení tejto povinnosti zamestnávateľom nemusí mať ani vedomosť. Z tohto dôvodu by malo byť neplnenie vykazovacej povinnosti odvádzateľmi poistného verejne dostupné, aby si zamestnanec vedel tieto skutočnosti overiť a prípadne podniknúť kroky voči zamestnávateľovi k zjednaniu nápravy. Predmetné zverejňovanie má za ambíciu takisto vytvárať mechanizmus, ktorý motivuje zamestnávateľa zasielať riadne a včas podklady Sociálnej poisťovni, aby nebol zverejnený v zozname dlžníkov.

Návrh zákona má pozitívne sociálne vplyvy. Návrh zákona predpokladá negatívne vplyvy na rozpočet verejnej správy. Návrh zákona nebude mať vplyvy na podnikateľské prostredie, na životné prostredie, vplyvy na manželstvo, rodičovstvo a rodinu a tiež nebude mať vplyvy na informatizáciu spoločnosti. Sledované vybrané vplyvy návrhu zákona sú zhodnotené v priloženej doložke vybraných vplyvov.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky a zákonmi, ako aj s medzinárodnými zmluvami, ktorými je Slovenská republika viazaná a súčasne je v súlade s právom Európskej únie.

# B. Osobitná časť

**K Čl. I**

**K bodu 1**

Navrhuje sa doplniť predmetné ustanovenie aj o úpravu, že Sociálna poisťovňa nezverejňuje len zoznam neplatičov, ale aj zoznam zamestnávateľov, ktorí si neplnia povinnosti v zmysle § 228 ods. 1 písm. a) a b) alebo § 231 ods. 1 písm. f), ktorej nesplnenie sa považuje za nedoplatok na poistnom podľa § 170 ods. 21.

**K bodu 2**

Navrhuje sa doplniť nové písmeno d) v nadväznosti na navrhovanú úpravu v bode 1, dopĺňajú sa tak údaje, ktoré obsahuje zoznam neplatičov Sociálnej poisťovne o obdobie, za ktoré si zamestnávateľ nesplnil povinnosť podľa § 228 ods. 1 písm. a) a b) alebo § 231 ods. 1 písm. f).

**K Čl. II**

Účinnosť novely zákona sa navrhuje 1. augusta 2023.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** poslanec Národnej rady Slovenskej republiky Peter Kremský

**2. Názov návrhu zákona:** Návrh zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**DOLOŽKA VYBRANÝCH VPLYVOV**

**A.1. Názov materiálu:** Návrh zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov

**Termín začatia a ukončenia PPK:** bezpredmetné

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | x |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy | x |  |  |
| – vplyvy na hospodárenie obyvateľstva, | x |  |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |
| 6. Vplyvy na služby verejnej správy pre občana |  | x |  |
| 7. Vplyvy na manželstvo, rodičovstvo a rodinu |  | x |  |

**A.3. Poznámky**

**A.4. Alternatívne riešenia**

bezpredmetné

**A.5. Stanovisko gestorov**

Návrh zákona bol zaslaný na vyjadrenie Ministerstvu financií Slovenskej republiky a stanovisko tohto ministerstva tvorí súčasť predkladaného materiálu.